text: চালুর দুইদিনেই বন্ধ রহনপুর-চাঁপাই-পাবনা রুটের বিআরটিসি – সোনার দেশ
  চালুর দুইদিনেই বন্ধ রহনপুর-চাঁপাই-পাবনা রুটের বিআরটিসি
  চাঁপাইনবাবগঞ্জের গোমস্তাপুর উপজেলা সদর রহনপুর থেকে চালু হওয়া পাবনাগামী বিআরটিসি বাস চালুর দুইদিনের মাথায় বেসরকারি বাস শ্রমিকদের বাধার মুখে বন্ধ হয়ে গেছে। পরের দিন গত বৃহস্পতিবার পুলিশ প্রহরায় চলাচল করলেও গতকাল শনিবার বাসটি চলাচল বন্ধ রয়েছে।
  এলাকাবাসীর দীর্ঘদিনের দাবির পরিপ্রেক্ষিতে চাঁপাই-পাবনা রুটে চলাচলকারী বিআরটিসি বাস সার্ভিস রহনপুর পর্যন্ত বর্দ্ধিতকরণের অংশ হিসেবে গত বুধবার থেকে চালু হওয়া এ বাস সার্ভিসের উদ্বোধনী দিনেই চাঁপাইনবাবগঞ্জের বেসরকারি বাস শ্রমিকরা বাসটি ভাঙচুর এবং চালক ও সহকারীকে মারধর করে বাস চলাচলে বাধার সৃষ্টি করে। এদিকে এ ঘটনায় বিআরটিসি বাস কর্তৃপক্ষ সদর থানায় একটি এজাহার দায়ের করেন। মামলার এজাহার প্রসঙ্গে চাঁপাইনবাবগঞ্জ সদর থানার ওসি মাজহারুল ইসলাম জানান, আজ রোববার স্থানীয় প্রশাসনের সঙ্গে উভয় পক্ষের সমঝোতা বৈঠকের সম্ভাবনা রয়েছে।
  এ বিষয়ে বিআরটিসি'র পাবনা ডিপোর ডেপুটি জেনারেল ম্যানেজার কাজী নাসিরুল হক জানান, নিরাপত্তা জনিত কারণে এ রুটে বাস চলাচল সাময়িক বন্ধ রয়েছে। স্থানীয় প্রশাসনের সহায়তা পেলে অচিরেই রহনপুর রুটে বাস সার্ভিস চালু হবে। আর জটিলতা নিরসন করে দ্রুত এ রুটে বাস সার্ভিস পুনরায় চালুর দাবি জানিয়েছে এলাকাবাসী।